– Dette er først og fremst en tanke fordi vi ikke vil at hallen skal bli revet og kastet, sier Ole Wilhelm Mortensen, sjef for anskaffelser og totalentrepriser i Bybanen utbygging.

Driftsbygningen, som står på depotet Kronstad, er 540 kvadratmeter stor og ble bygget for ti år siden.

Nå må den selges.

– Det blir en forholdsvis grei demonteringsjobb, sier Mortensen.

Vil ha gjenbruk

I forbindelse med at det skal etableres nytt bybanestopp og en stamsykkelvei der bygget ligger, vil altså Bybanen utbygging kvitte seg med vaskehallen.

– Vi mener at noen andre kan få bruk for dette. Så hvis noen har mulighet til å demontere og flytte det innen midten av mars neste år, kan det bli deres, sier Mortensen, som antar at entreprenører med store maskiner eller annet som trengs å settes under tak vil stå på interessentlisten.

– Hvor mye regner dere med å få for bygget?

– Vi har i utgangspunktet ikke vurdert prisen. Det vi i synes er viktig, er at det blir gjenbrukt.

Det nye bybanedepotet, med ny vaskehall, er etablert på Kokstad.